कर्मियों को निकालने के विरोध में दूसरे दिन भी हड़ताल रही जारी
बीएसपी दल्ली माइंस अंतर्गत हितकसा डेम के ओवरफ्लाे फाइंस निकालने के कार्य में हुए नए टेंडर में काम से निकाले गए 40 लोगों के विरोध में भारतीय मजदूर संघ व जनमुक्ति मोर्चा द्वारा दल्ली यंत्रीकृत माइंस जाने वाले मार्ग पर मंगलवार से किया जा रहा आंदोलन दूसरे दिन बुधवार को भी जारी रहा।
दूसरे दिन बीएसपी प्रबंधन ने अगले माह 9 जनवरी को बीएसपी गेस्ट हाऊस में दोपहर 3 बजे सभी पक्षों के साथ एसडीएम के नेतृत्व में बैठक लेने की बात कहते हुए आंदोलन समाप्त करने को कहा गया। जिस पर जमुमो एवं बीएमएस कार्यकर्ताओं ने कहा कि 9 जनवरी तक या तो उनके 40 लोगों को काम पर लिया जाए या तो ठेकेदार उक्त क्षेत्र में कार्य बंद कर दे। इसके बाद शाम तक न तो बीएसपी प्रबंधन का कोई जवाब आया और न ही आंदोलनकारी हड़ताल वापस लेने के लिए तैयार हुए फिलहाल अभी आंदोलन जारी है।
काम करने का हमें भी है अधिकार : आंदोलन में बैठे लोगों ने कहा कि जिस प्रकार हितकसा क्षेत्र में बसे ग्रामीण माइंस के लाल पानी के कारण फसलों व सेहत को नुकसान होने की बात कहते हुए माइंस क्षेत्र में उन्हें काम पर लेने की बात कहते हैं। वैसे ही हम नगरवासी भी माइंस की खदानों के लाल मिट्टी, ब्लास्टिंग एवं धूल का सामना कई वर्षों से करते आ रहे हैं इसलिए हमें भी बीएसपी के माइंस क्षेत्र के कार्यों में काम करने का पूरा अधिकार है। बीएसपी माइंस के लाल पानी व फाइंस से नगर के कई छोटे बड़े नाले व प्राकृतिक झरने पट चुके हैं। वहीं लौह कण के धूल से हमारे स्वास्थ्य पर भी इसका असर पड़ता है। आंदोलन में बसंत रावटे, बीएमएस अध्यक्ष किशोर माइती, यशवंत ठाकुर, शोभा बाई, इंदु महार, रूपई बाई, लता बाई, बिंदा देवांगन सहित सैकड़ों जमुमो एवं बीएमएस कार्यकर्ता शामिल रहे।
2000 टन उत्पादन कम
आईओसी राजहरा महाप्रबंधक एके नाथ ने बताया कि प्रतिदिन 15 हजार टन लौह अयस्क प्रोडक्शन करने का लक्ष्य है। मंगलवार को हड़ताल के कारण 2000 टन लौह अयस्क की कमी के साथ 13000 टन लौह अयस्क का ही प्रोडक्शन हो पाया है। यहीं स्थिति बुधवार की भी रही।
पंडाल में गुजार दी पूरी रात
मंगलवार को सुबह 4 बजे से आंदोलन में बैठे लोगों को प्रबंधन द्वारा उनकी मांगों पर कोई सकारात्मक हल निकलता देख यूनियन के पुरुष कार्यकर्ता पंडाल के नीचे ही रातभर कड़ाके की ठंड में बैठे रहें।
बीएसपी प्रबंधन के अधिकारियों से बातचीत के बाद प्रशासन ने इस मामले पर 9 जनवरी को बीएसपी गेस्ट हाऊस में सभी पक्षों के साथ बैठक लेकर सकारात्मक हल निकालने का प्रयास करेगी। एसके गुप्ता, एसडीएम
बालोद। 40 लोगों को काम से निकालने के विरोध में भारतीय मजदूर संघ व जनमुक्ति मोर्चा का दूसरे दिन हड़ताल जारी।
hin_Deva hin_Deva hin_Deva hin_Deva hin_Deva hin_Deva awa_Deva hin_Deva hin_Deva hin_Deva